b'\n_START_ARTICLE_\nMarijan Crtali\xc4\x87\n_START_PARAGRAPH_\nMarijan Crtali\xc4\x87 (ro\xc4\x91en 8. svibnja 1968. u Sisku) je hrvatski multimedijalni umjetnik._NEWLINE_Diplomirao je slikarstvo na Akademiji likovnih umjetnosti u Zagrebu 1992. godine u klasi profesora Vasilija Jordana. U njegovom opusu medij slike s godinama sve vi\xc5\xa1e ustupa mjesto instalacijama, ambijentima, fotografiji, videu i performansima. Umjetno\xc5\xa1\xc4\x87u preispituje vlastiti identitet kroz intenzivnu interakciju s okolinom. Upornim i dosljednim kriti\xc4\x8dkim pristupom dru\xc5\xa1tvenim problemima profilirao se kao jedan od najistaknutijih predstavnika novijeg umjetni\xc4\x8dkog aktivizma u Hrvatskoj. \xc4\x8clan je Hrvatskog dru\xc5\xa1tva likovnih umjetnika i Hrvatske zajednice samostalnih umjetnika. \xc5\xbdivi i radi u Zagrebu i Sisku._NEWLINE_"U kontekstu mog eskapisti\xc4\x8dkog svjetonazora, svoj \xc5\xbeivot smatram nekom vrstom kvazispontanog performansa (umjetni\xc4\x8dkim djelom), a svoju umjetnost analiti\xc4\x8dkom simulacijom pro\xc5\xbeivljenog - u kojoj zapravo \xc5\xbeivim. Zna\xc4\x8di (na sre\xc4\x87u ili na \xc5\xbealost) \xc5\xbeivot \xc5\xbeivi (pre\xc5\xbeivljava) mene, a ja \xc5\xbeivim (pro\xc5\xbeivljavam) umjetnost. Nadalje, karakterizira me moj \'zihera\xc5\xa1ki\' animizam koji u spoju s preosjetljivo\xc5\xa1\xc4\x87u (razma\xc5\xbeeno\xc5\xa1\xc4\x87u) na sve s \xc4\x8dime sam, makar u mislima, u interakciji, za rezultat \xc4\x8desto ima posve\xc4\x87enje, feti\xc5\xa1izaciju, ritualizaciju i sl. moje svakodnevice". \xe2\x80\x93 iz obja\xc5\xa1njenja umjetni\xc4\x8dkog ambijenta \xe2\x80\x9eCrkva\xe2\x80\x9c izvedenog 2000. godine u suradnji s Goranom Devi\xc4\x87em u Galeriji Miroslav Kraljevi\xc4\x87. Takoder je imao gluma\xc4\x8dku rolu u filmu "Prezimiti u Riju".\n_START_SECTION_\nNagrade\n_START_PARAGRAPH_\n2000.  pobjednik 1. Salona mladih u Sisku;_NEWLINE_2000.  pobjednik 26. Salona mladih u Zagrebu - rad Moj \xc5\xbeivot moja umjetnost;_NEWLINE_2002.  nagrada AICA na 36. Zagreba\xc4\x8dkom salonu za rad Vra\xc5\xbeje sjeme (****je i kajanje);_NEWLINE_2009.  nagrada publike na Fibula film festivalu, Sisak za dokumentarni film "Industrijski raj";_NEWLINE_2010.  druga nagrada T-HT@MSU, Zagreb za rad "Nevidljivi Sisak - Fenomen \xc5\xbdeljezara"'